Ńdɔ fɔ́ɔ́ Mósɛs a ngákódō á ḿbōmbō sí yā Moab, a bɛ́də́ á ńkǒl Nebo, óbobǒn ńkǒl ḿfág wábəbə á Yēríko. Ǹtondôbə a mǎn nye lə́də̄ ńnam Galaad ósə a kələ kwí á Dan, 2Neftalí ásə, ǹnam Éfraím ai Manasé, ǹnam Yúda ósə a kələ kwí á mán ḿfág yā ḿbɔ̄ ńgāl, 3ai ḿfág wásigi á Négev á ńkiɛ̌, ai mod m̀bómbō sí yǎ Yēríko yǎ á nə̄ dzāl mə́lén, a kələ fɔ́ɔ́ kwí á Tsoar. 4Ǹtondôbə nyé ai nyé naa: “Ńnam nyú ńgɔ̄ hḿ mə̄ ngákani sɔŋ nə́ mayi və́ Ábrahám, Ízag ai Yákɔb, éyɔŋ mə dzô nâ: Mayi və́ mvɔŋ bod dzoe é sí nyī. Mə hə́ yī nə́ ó yen wá ai mís, hədá wǎyǐ kig kwí wē. 5Ńdɔ̄ Mósɛs, etúgā Ńtondôbə a ngáwú hālá á ńnǎm Moab ḿból Ńtondôbə a ngátsíg. 6Ńdɔ̄ a[1] ngádzəb nyé á ndoŋ á sí, á ńnǎm Moab, ḿfág wákə̄ á Bet Péor. Mod ǎ yəyəm é vóm sɔŋ dzié é nə̄, a zaa kwí ámōs dī. 7Éyɔŋ Mósɛs a wúag, hála a ńtɔa yǎ ókalǎ bisəb ǹtɛd ai məwóm mə́bɛ̄: mís móé təge təg, məsǒŋ təge nyé sə́g ânyu. 8Bɔ́n bə́ Ísraɛ̂l bə́ ngáyón Mósɛs məlú mə̄wóm mə́lɛ́, á ńnǎm Moab; á mvús hālá, ńdɔ̄ bázu vǎ məyəb; 9Yosué, ndómán Nun, a ngáman dzyé ai ǹsísīm fəg amú Mósɛs a ngábəde nyé mɔ́. 10Profɛ́d ḿfə̄ ā bə́ kig kwí á Ísraɛ̂l a vəgan ai Mósɛs yǎ Ńtondôbə a ngáyəm ásū, 11tɔ ású məsimbá ai biyə̌ŋ bí mam bísə Ǹtondôbə a ngálóm nyē nə́ á kə bɔ̌ Farawóŋ, ai bod bóé bə́sə ai ǹnam wóé ósə, Égîptɛn, 12Mósɛs te a ngábə́ syê ai mod ngul yǎ wɔ́ wóé ai fím ésə á mís mə́ Ísraɛ̂l ásə. [1] Zambá émēn ńnye a ngayəan dzəb Mósɛs, evɔziŋ asú tē ńdɔ mod ǎ yə̌m kig é vóm sɔŋ Mósɛs e nə́ a zaag kwí ámōs yə aná .